4 दिन बारिश का अलर्ट; NH-5 छराबड़ा में एक घंटे रहा बंद, लैंडस्लाइड-फ्लैड फ्लड में 44 की मौत
Himachal Pradesh monsoon 2023, Himachal Pradesh weather forecast, Rain alert, Flood Situation (दैनिक भास्कर)  हिमाचल प्रदेश में अगले 6 दिन मौसम काफी खराब रहेगा। बारिश से राहत मिलने के आसार नहीं हैं। मौसम विज्ञान केंद्र शिमला ने अगले 96 घंटे यानी 4 दिन के लिए भारी बारिश होने का यलो अलर्ट जारी किया है।
हिमाचल प्रदेश में जुलाई महीने के दौरान नॉर्मल से 109 प्रतिशत ज्यादा बारिश हो चुकी है। इससे पहाड़ों पर खूब तबाही हुई है। लैंडस्लाइड व फ्लैश फ्लड की चपेट में आने से 44 लोगों की जान जा चुकी है। प्रदेश में 696 से ज्यादा सड़कें बंद पड़ी है।
भारत-तिब्बत बॉर्डर को जोड़ने वाला NH-5 भी शिमला के छराबड़ा में दोपहर बाद देवदार के पेड़ गिरने की वजह से एक घंटे के लिए बंद हो गया है। इसे दोपहर बाद चार बजे तक बहाल किया गया। गनीमत यह रही कि पेड़ गिरने के वक्त कोई गाड़ी नहीं गुजर रही थी। वहीं सुबह के वक्त धामी-बसंतपुर-किंगल सड़क भी जलोग से पांच किलोमीटर आगे मालगी पुल के पास डंगा धसने से अवरुद्ध हो गई।
छह दिन बारिश का पूर्वानुमान
प्रदेश में अगले 6 दिन मौसम खराब रहेगा। बारिश से राहत मिलने के आसार नहीं हैं। मौसम विज्ञान केंद्र शिमला ने अगले 96 घंटे यानी 4 दिन के लिए तेज बारिश का यलो अलर्ट जारी किया है। प्रदेश के मैदानी और मध्यम ऊंचाई वाले अधिकांश भागों में बारिश होने का पूर्वानुमान है।
इस दौरान कुछ स्थानों पर भारी बारिश होने और बादल फटने जैसी घटनाएं भी हो सकती हैं। इससे नदी-नालों में अचानक जल स्तर बढ़ सकता है। इसे देखते हुए लोगों को उफनते नदी-नालों के आस-पास और लैंडस्लाइड संभावित क्षेत्रों में नहीं जाने की सलाह दी गई है। एडवाइजरी भी जारी कर दी गई है।
सिरमौर में सबसे ज्यादा 981.5 मिलीमीटर बारिश
हिमाचल प्रदेश में जुलाई महीने के दौरान नॉर्मल से 109 प्रतिशत ज्यादा बारिश हो चुकी है। एक से 23 जुलाई के बीच अमूमन 184.1 मिलीमीटर नॉर्मल बारिश होती है, लेकिन इस बार 384.7 मिलीमीटर बारिश हो चुकी है। सिरमौर जिले में सबसे ज्यादा 981.5 मिलीमीटर बारिश हुई है।
44 लोगों की लैंडस्लाइड और फ्लैड फ्लड में मौत
नॉर्मल से कहीं ज्यादा भारी बारिश होने की वजह से प्रदेश में जान-माल का भारी नुकसान हुआ है। 24 जून से अब तक 158 लोगों की विभिन्न कारणों से जान चली गई है। इनमें 44 लोगों की मौत लैंड स्लाइड और फ्लैश फ्लड की चपेट में आने से हुई है। इसी तरह 189 लोग घायल और 12 लोग फ्लैड फ्लड और बाढ़ की चपेट में आने से लापता हैं।
5116 करोड़ की संपत्ति बर्बाद
अब तक भारी बारिश से प्रदेश में 5116 करोड़ रुपए की सरकारी व निजी संपत्ति तबाह हो गई है। अकेले जल शक्ति विभाग की 1666 करोड़, लोक निर्माण विभाग की 1475 करोड़ तथा विद्युत बोर्ड की 1489 करोड़ की संपत्ति को नुकसान हो चुका है।
696 सड़कें बंद, आवाजाही प्रभावित
प्रदेश में 696 सड़कें बंद पड़ी हैं। इनमें अधिकांश सड़कें 13 दिन से अवरुद्ध हैं। इससे 700 से ज्यादा रूटों पर बस सेवाएं प्रभावित हुई हैं। बसों के नहीं चलने से लोगों की आवाजाही पर बुरा असर पड़ा है।
दिसंबर की किश्त जुलाई में दी: सुक्खू
मुख्यमंत्री सुखविंदर सुक्खू ने कहा है कि प्रदेश में आपदा के लिए अभी केंद्र से कोई अंतरिम राहत राशि नहीं मिली है। उन्होंने कहा कि जो राशि हिमाचल को अभी दी गई है वो रूटीन की है, जो कि हर साल मिलती रहती है। केंद्र सभी राज्यों को आपदा के लिए हर साल दो किश्तों में आपदा राशि देती है।
इसकी एक किश्त जुलाई तो दूसरी दिसंबर में मिलती है। केंद्र सरकार ने यह जरूर किया है कि दिसंबर में मिलने वाली 180 करोड़ की राशि भी जुलाई में ही एडवांस दे दी है। उन्होंने कहा कि केंद्र से बाकी राहत राशि केंद्रीय टीम की रिपोर्ट के बाद मिलेगी।